CELEX: 62021TN0564
Language: sl
Date: 2021-09-06 00:00:00
Title: Zadeva T-564/21: Tožba, vložena 6. septembra 2021 – Bremino-Grupp/Svet

6.12.2021   
            
            
               SL
            
            
               Uradni list Evropske unije
            
            
               C 490/46
            
         
      Tožba, vložena 6. septembra 2021 – Bremino-Grupp/Svet
      (Zadeva T-564/21)
      (2021/C 490/56)
      Jezik postopka: nemščina
      
         Stranki
      
      
         Tožeča stranka: Bremino-Grupp OOO (Minsk, Belorusija) (zastopnik: A. Šmagin, odvetnik)
      
         Tožena stranka: Svet Evropske unije
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  Izvedbeni sklep Sveta (SZVP) 2021/1002 z dne 21. junija 2021 o izvajanju Sklepa 2012/642/SZVP o omejevalnih ukrepih zaradi razmer v Belorusiji (UL 2021, L 219I, str. 70) in Izvedbeno uredbo Sveta (EU) 2021/997 z dne 21. junija 2021 o izvajanju člena 8a(1) Uredbe (ES) št. 765/2006 o omejevalnih ukrepih v zvezi z Belorusijo (UL 2021, L 219I, str. 3) razglasi za nična v delih, v katerih se nanašata na tožečo stranko;
               
            
                  —
               
               
                  stroške tožeče stranke naloži toženi stranki.
               
            
         Tožbeni razlogi in bistvene trditve
      
      Tožba temelji na teh tožbenih razlogih.
      
                  1.
               
               
                  Prvi tožbeni razlog: kršitev obveznosti obrazložitve
                  
                              —
                           
                           
                              Obrazložitev vpisa tožeče stranke na seznama v Prilogi k izpodbijanima aktoma ne ustreza zahtevam iz člena 296, drugi odstavek, PDEU. Obrazložitev je nejasna in ni dovolj določna. Po eni strani ni jasna obrazložitev, katero državno podporo naj bi tožeča stranka prejela za razvoj posebne ekonomske cone „Bremino-Orša“. Obrazložitev oziroma podelitev „več finančnih, davčnih in drugih ugodnosti“ tožeči stranki je prav tako nejasna, saj si ni mogoče predstavljati, katere ugodnosti so s tem mišljene. Že trditev, da so družbeniki skupine Bremino-Grupp OOO „lastniki Bremino-Orša“ je napačna, saj je pravno nemogoče biti lastnik ekonomske cone. Poleg tega je očitek, da so vsi trije družbeniki tožeče stranke „del najožjega kroga poslovnežev, povezanih z Lukašenkom“, presplošen in ne more biti zadostna obrazložitev za uvedbo sankcij.
                           
                        
            
                  2.
               
               
                  Drugi tožbeni razlog: očitna napaka pri presoji
                  
                              —
                           
                           
                              Tožena stranka se očitno opira na napačno dejansko podlago, zato je opravljena ocena napačna. Dejstvo, da je bila ekonomska cona „Bremino-Orša“ ustanovljena z odlokom predsednika, ne pomeni nobene posebne ugodnosti za tožečo stranko, saj je ta postopek pri ustanovitvi ekonomskih con določen v beloruski zakonodaji. Davčne ugodnosti v okviru posebne ekonomske cone so na voljo vsakemu investitorju. Ni jasno, kako tožena stranka opredeljuje poseben najožji krog poslovnežev, povezanih z Lukašenkom, in na kateri podlagi družbenike tožeče stranke šteje v ta krog. Poleg tega iz te obrazložitve ni razvidno, zakaj naj bi se to nanašalo na tožečo stranko, kajti ta s tem ni pridobila nobene ugodnosti. Prav tako ni podana nobena podpora tožeči stranki od sina predsednika, Viktorja Lukašenka.
                           
                        
            
                  3.
               
               
                  Tretji tožbeni razlog: kršitev pravice tožeče stranke do obrambe in njene pravice do učinkovitega sodnega varstva
                  
                              —
                           
                           
                              Tožena stranka tožeče stranke o načrtovanem vpisu na seznama, ki sta predmet obravnavanega postopka, ni obvestila in ji ni dala nobene možnosti, da bi pred objavo odločitve o uvedbi omejevalnih ukrepov zoper njo pripravila obrambo in po potrebi priskrbela dokaze proti očitkom.
                           
                        
            
                  4.
               
               
                  Četrti tožbeni razlog: nesorazmernost omejevalnih ukrepov
                  
                              —
                           
                           
                              Izpodbijana akta pomenita neupravičen in nesorazmeren poseg v temeljne pravice tožeče stranke, zlasti v njeno lastninsko pravico, pravico do opravljanja gospodarske dejavnosti in pravico do varovanja njenega ugleda v skladu s členoma 16 in 17 Listine.